Pozor na požiare v období Vianoc a Nového roku.

 Už sa blížia Vianoce, ten čas rýchlo letí. Aj keď je vonku poľadovica a padá sneh, najviac nástrah na nás vo vianočnom období striehne  doma. Podľa štatistík je napríklad pravdepodobnosť domáceho požiaru počas Vianoc až o 50 percent vyššia.

 Čas Vianoc a príchod Nového roka je predo dvermi. Toto jedno z najkrajších období roka prináša do našich rodín sviatočnú atmosféru pokoja a rodinnej pohody. Dovoľte preto aj nám hasičom, aby sme Vám zaželali ich príjemné prežitie. Zároveň si Vám dovoľujeme dať aj niekoľko dobrých rád, aby ste tieto sviatky prežili v pokoji, pohode a vyhli sa požiaru:

* ak máte živý stromček, zabezpečte mu dostatok vody, aby rýchlo nevysychal a pevný stojan, aby sa neprevrátil,
* umiestnite stromček, v bezpečnej vzdialenosti od vykurovacích zariadení, krbu,
* nezapaľujte na ňom sviečky ani prskavky,
* používajte iba certifikované vianočné osvetlenie a riaďte sa pokynmi výrobcu osvetlenia, nerobte žiadne neodborné zásahy,
* pri odchode z domu, osvetlenie stromčeka vypnite,
* adventný veniec majte položený na pevnom podklade, v dostatočnej vzdialenosti od rýchlo horiacich materiálov ako sú záclony, závesy...
* sviečky na ňom dobre zaistite, aby sa nemohli prevrátiť,
* ak odchádzate z domu, nikdy nenechajte horieť sviečky na adventnom venci, taktiež ich nenechávajte horieť bez dozoru, alebo v prítomnosti samotných detí, či zvieratiek

 Počas vítania Nového roka sa vyvarujte neodbornej manipulácie so zábavnou pyrotechnikou:

* nezapaľujte zábavnú pyrotechniku priamo v ruke a v blízkosti tváre,
* neodpaľujte ju v sklenených fľašiach a iných nádobách,
* v prípade, že zábavná pyrotechnika nevybuchla po zapálení, je potrebné poliať ju dostatočným množstvom vody,
* zapálenú pyrotechniku nevyhadzujte z okien, balkónov a terás, pretože by mohol vzniknúť požiar bytu, poprípade požiar zaparkovaných vozidiel,
* zabráňte priamemu kontaktu s deťmi a zvieratami.

 Na záver tak ako každý rok, aj tento budú nad Vašou bezpečnosťou počas celých sviatkov bdieť profesionálni hasiči záchranári, na ktorých sa v prípade núdze alebo ohrozenia môžete s dôverou obrátiť. Veríme však, že ich pomoc potrebovať nebudete a nič nenaruší to nádherné čaro Vianoc a Nového roka.

 pplk. Ing. Jarmila Bartošová

 OR HaZZ v Pezinku

*